**Einiosaurus** bol rod stredne veľkého rohatého dinosaura, žijúceho v období vrchnej kriedy na území dnešnej Severnej Ameriky. Názov tohto dinosaura je kombináciou indiánskeho jazyka Blackfootov („býčí jašter") a latinského druhového názvu *procurvicornis*, (v preklade „dopredu smerujúci roh"). Jediný druh je **Einiosaurus procurvicornis**.

Opis
----

Einiosaurus bol mohutne stavaný rohatý dinosaurus, dorastajúci do dĺžky až 6 metrov. Vyznačuje sa zavalitým telom, relatívne krátkym golierom a predovšetkým dopredu zahnutým rohom na nose. Disponoval tiež znakmi typickými pre všetky veľké a mohutné ceratopsy – krátky chvost, papagájovitý zobák a vytŕčajúce lícne kosti. Rovnako ako ostatné rohaté dinosaury, aj Einiosaurus bol bylinožravec. Keďže krytosemenné rastliny boli ešte v tomto období menej hojné než je tomu dnes, je možné, že sa tento dinosaurus živil relatívne hojnými papradinami, cykasmi a ihličnanmi. Podobne ako mnohé iné bylinožravé dinosaury, je pravdepodobné, že prehĺtal žalúdočné kamene (gastrolity), ktoré mu pomáhali tráviť veľké množstvo rastlinného materiálu.

Dejiny
------

Skica lebky Einiosaura
Einiosaurus je výlučne montanský dinosaurus a všetky jeho známe pozostatky sú v súčasnosti uložené v Museum of the Rockies v montanskom Bozemane. Najmenej 15 jedincov rôznych vekových kategórii nájdených na rovnakom mieste objavil americký paleontológ Jack Horner v rokoch 1985 až 1989. Tieto pozostatky boli pôvodne považované za nový druh Styracosaura. V roku 1995, potom paleontológ Scott D. Sampson opísal tieto pozostatky, rovnako ako iný druh príbuzného ceratopsa, Achelousaura.

Klasifikácia
------------

Einiosaurus je predstaviteľom čeľade Ceratopsidae (vzdialený príbuzný rodu Triceratops), skupiny veľkých bylinožravých dinosaurov s papagájovitými zobákmi, ktoré sa vyskytovali počas obdobia kriedy na území dnešnej Severnej Ameriky a Ázii. V rámci tejto skupiny (rad Ceratopsia) je zaradený do podčeľade Centrosaurinae. Príbuznosť s členmi tejto podčeľade nie je jasná, za jeho najbližšieho príbuzného však možno považovať rod Centrosaurus, Styracosaurus a možno Pachyrhinosaurus a Achelousaurus.

Životné prostredie
------------------

Všetky známe fosílie Einiosaura pochádzajú z montanského súvrstvia Two Medicine a datujú sa do obdobia vrchnej kriedy (stupeň Kampán), teda zhruba pred 74,5 až 74 miliónmi rokov. Fauna pochádzajúca z prostredia v ktorom žil einiosaurus bola neobvykle bohatá. V riekach a ich ústiach žilo množstvo sladkovodných rýb, vrátane žralokov, rají a jeseterov. Hojné tu boli tiež vodné obojživelníky a plazy, vrátane žiab, mlokov, korytnačiek a krokodílov. Faunu dinosaurov tvorili ornitopódy rodu Orodromeus, hadrosaury ako Hypacrosaurus, Maiasaura a Prosaurolophus, ankylosaurus rodu Edmontonia a Euoplocephalus, veľký teropód rodu Daspletosaurus (ktorý v tejto lokalite pravdepodobne predstavoval vrchol potravinového reťazca), ako aj oveľa menšie teropódy rodu Bambiraptor, Chirostenotes, Troodon a Avisaurus. O svoj habitát sa delil spolu s ďalšími rohatými dinosaurami: Brachyceratops a Achelousaurus. Einiosaurus žil v sezónnom prostredí, s teplým až polovyprahnutým podnebím.

Referencie
----------

1. ↑  ROGERS, R. R.. Taphonomy of three dinosaur bone beds in the Upper Cretaceous Two Medicine Formation of northwestern Montana: evidence for drought-related mortality. *PALAIOS*, 1990, roč. 5, čís. 5, s. 394 - 413. DOI: 10.2307/3514834.
2. ↑  SAMPSON, S. D.. Two new horned dinosaurs from the Upper Cretaceous Two Medicine Formation of Montana; with a phylogenetic analysis of the Centrosaurinae (Ornithischia: Ceratopsidae). *Journal of Vertebrate Paleontology*, 1995, roč. 15, čís. 4, s. 743 - 760. DOI: 10.1080/02724634.1995.10011259.
3. ↑  HORNER, J. R. VARRICCHIO, D. J.; GOODWIN, M. J. Marine transgressions and the evolution of Cretaceous dinosaurs. *Nature*, 1992, roč. 358, čís. 6381, s. 59 - 61. DOI: 10.1038/358059a0.
4. ↑  FIORILLO, A. R. TYKOSKI, R. S. T. A new species of the centrosaurine ceratopsid Pachyrhinosaurus from the North Slope (Prince Creek Formation: Maastrichtian) of Alaska. *Acta Palaeontologica Polonica*, 2011. DOI: 10.4202/app.2011.0033.

Iné projekty
------------

CommonsWikidruhy
* Spolupracuj na Commons Commons ponúka multimediálne súbory na tému **Einiosaurus**
* Spolupracuj na Wikidruhoch Wikidruhy ponúkajú informácie na tému **Einiosaurus**